Rezultat projekta je inicijative učenika 4. razreda tehničara za mehatroniku i njihovog mentora Gorana Buntaka

Danas je u Srednjoj školi Krapina prezentiran projekt bTech u sklopu kojeg su učenici SŠ Krapina izradili simulator leta. Ravnatelj Ivica Rozijan istaknuo je kako je SŠ Krapina u zadnje dvije godine iz europskih fondova povukla preko 3 milijuna kuna za razvoj novih strukovnih kurikula i STEM područja. - U školu uvodimo promjene, odnosno na mala vrata uvodimo kurikularne reforme. Projekt zbog kojeg smo se danas okupili samo je jedan u nizu koji slijedi, a rezultat je inicijative učenika 4. razreda tehničara za mehatroniku i njihovog mentora Gorana Buntaka – naglasio je ravnatelj Rozijan koji je zajedno s mentorom Buntakom uručio i prigodne zahvalnice svima koji su pomogli u provođenju projekta bTech.

Voditelj učeničkog tima Bruno Habus prezentirao je čitavi projekt i na kraju ukratko pojasnio osnovne karakteristike završenog simulatora. - Simulator leta Airbusa A320, kojim leti naša domaća aviokompanija, može simulirati sve što normalan zrakoplov može. On je jedna jako vjerna kopija originalnom simulatoru i svim avionetuzijastima može pružiti ugođaj pravog leta“ rekao je Bruno i dodao da će učenici SŠ Krapina i dalje održavati i prezentirati simulator kako bi promovirali i svoju školu i svoje zanimanje.

Na događanju je prisustvovala i zamjenica župana Jasna Petek koja je istaknula kako se velika vrijednost i jedinostvenost projekta sastoji u tome što je iniciran od strane samih učenika koji su simulator leta u najvećoj mjeri, uz stručno vodstvo mentora i brojnih suradnika sami i realizirali.

Prisutne na prezentaciji projekta pozdravio je i zamjenik načelnika Krapine Dragutin Kozina.